CELEX: 32015D0773
Language: et
Date: 2015-05-11 00:00:00
Title: Nõukogu otsus (EL) 2015/773, 11. mai 2015, millega moodustatakse sotsiaalkaitsekomitee ja tunnistatakse kehtetuks otsus 2004/689/EÜ

14.5.2015   
            
            
               ET
            
            
               Euroopa Liidu Teataja
            
            
               L 121/16
            
         NÕUKOGU OTSUS (EL) 2015/773,
   11. mai 2015,
   millega moodustatakse sotsiaalkaitsekomitee ja tunnistatakse kehtetuks otsus 2004/689/EÜ
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 160,
   võttes arvesse Euroopa Parlamendi arvamust
   ning arvestades järgmist:
   
               (1)
            
            
               Komisjon tegi oma 14. juuli 1999. aasta teatises „Kooskõlastatud strateegia sotsiaalkaitse ajakohastamiseks” ettepaneku tõhustada koostööd sotsiaalkaitse valdkonnas, moodustades muu hulgas kõrgete ametnike töörühma.
            
         
               (2)
            
            
               Euroopa Parlament avaldas oma 16. veebruari 2000. aasta resolutsioonis heameelt komisjoni teatise ja sellise töörühma moodustamise üle.
            
         
               (3)
            
            
               Nõukogu toetas oma 17. detsembri 1999. aasta järeldustes sotsiaalkaitse ajakohastamiseks ja parandamiseks tehtava koostöö tugevdamise kohta (1) komisjoni ettepanekut luua selle tegevuse rakendamiseks tõhustatud koostöö mehhanism, mille valmistab ette kõrgete ametnike töörühm. Nõukogu rõhutas, et selline koostöö peaks hõlmama kõiki sotsiaalkaitse vorme ja aitama vajaduse korral liikmesriikidel parandada ja tugevdada oma sotsiaalkaitsesüsteeme vastavalt nende riiklikele prioriteetidele. Samuti tuletas nõukogu meelde liikmesriikide pädevust sotsiaalkaitse korraldamisel ja rahastamisel ning kinnitas komisjoni poolt sotsiaalkaitsesüsteemide ajakohastamise raames püstitatud neli üldeesmärki, nimelt muuta töö tasuvaks ja tagada kindel sissetulek, muuta pensionid kindlaks ja pensionisüsteemid püsivaks, edendada sotsiaalset kaasamist ning tagada kõrge kvaliteediga ja püsiv tervishoid. Samuti rõhutas nõukogu, et naiste ja meeste võrdõiguslikkust tuleb süvalaiendada kõikides toimingutes, mis on suunatud nende nelja eesmärgi saavutamisele. Lõpetuseks tunnistas nõukogu, et rahastamisseisukohad on kõikide eesmärkide puhul ühesugused.
            
         
               (4)
            
            
               Euroopa Ülemkogu 23. ja 24. märtsi 2000. aasta Lissaboni kohtumise järeldustes tunnistati sotsiaalkaitse tähtsust Euroopas aktiivse ja dünaamilise heaoluriigi kujundamisel ja ajakohastamisel ning kutsuti nõukogu tugevdama liikmesriikidevahelist koostööd, vahetades kogemusi ja parimaid tavasid täiustatud teabevõrkude kaudu.
            
         
               (5)
            
            
               Nice'is ja oma järgmistel kohtumistel on Euroopa Ülemkogu regulaarselt kiitnud heaks sotsiaalkaitsekomitee töö liidu sotsiaalkaitse poliitika alaste kogemuste vahetamise ja koordineerimise edendamisel ja tõhustamisel.
            
         
               (6)
            
            
               Nõukogu otsusega 2000/436/EÜ (2) (mis tunnistati kehtetuks ja asendati nõukogu otsusega 2004/689/EÜ) (3) asutatud sotsiaalkaitsekomitee on selgelt näidanud oma kasulikkust nii nõukogu kui komisjoni nõuandva organina ning on aktiivselt kaasa aidanud 23. ja 24. märtsil 2000. aastal Euroopa Ülemkogu Lissabonis toimunud kohtumisel määratletud avatud koordinatsiooni meetodi arendamisele. Sotsiaalkaitsekomitee arvamus sotsiaalvaldkonna avatud koordinatsiooni meetodi hoogustamise kohta Euroopa 2020. aasta strateegia kontekstis, mille nõukogu 17. juunil 2011 vastu võttis, kinnitab veel kord sotsiaalvaldkonna avatud koordinatsiooni meetodi eesmärkide ja vahendite kehtivust. Käesolevas otsuses tuleks kajastada komitee rolli avatud koordinatsiooni meetodi raamistikus.
            
         
               (7)
            
            
               Euroopa Ülemkogu märkis oma 27. ja 28. juuni 2013. aasta järeldustes, et majandus- ja rahaliidu sotsiaalset mõõdet tuleks tugevdada. Esimese sammuna on oluline paremini jälgida ja arvesse võtta sotsiaalset ja tööturu olukorda majandus- ja rahaliidus, eelkõige kasutades asjakohaseid sotsiaal- ja tööhõivenäitajaid Euroopa poolaasta raames. Samuti on tähtis tagada tööhõive- ja sotsiaalpoliitika parem koordineerimine, austades samal ajal täielikult liikmesriikide pädevust.
            
         
               (8)
            
            
               Euroopa Ülemkogu märkis oma 24. ja 25. oktoobri 2013. aasta järeldustes, et majandus-, tööhõive- ja sotsiaalpoliitika koordineerimist edendatakse täiendavalt olemasolevate menetluste kohaselt, austades samal ajal täielikult liikmesriikide pädevust. Euroopa Ülemkogu arvates eeldab see täiendavat tööd nõukogu erinevate koosseisude vahelise koostöö tugevdamiseks, et tagada kõnealuste poliitikavaldkondade sidusus kooskõlas ühiste eesmärkidega.
            
         
               (9)
            
            
               Käesolev otsus peaks kajastama Euroopa poolaasta arengut ja komitee rolli selles protsessis. Eelkõige sätestatakse nõukogu määruses (EÜ) nr 1466/97, (4) et Euroopa poolaasta raames konsulteeritakse asjakohasel juhul majandus- ja rahanduskomiteega, majanduspoliitika komiteega, tööhõivekomiteega ning sotsiaalkaitsekomiteega. Lisaks sätestatakse Euroopa Parlamendi ja nõukogu määruses (EL) nr 1176/2011, (5) et põhjalikus analüüsis tuleb asjakohasel juhul võtta arvesse liikmesriikidele nõukogu poolt esitatud soovitusi ja üleskutseid. Samuti sätestatakse selles, et iga liikmesriigi, kelle suhtes on algatatud ülemäärase tasakaalustamatuse menetlus, parandusmeetmete kava võtab arvesse poliitikameetmete majanduslikku ja sotsiaalset mõju ning on kooskõlas majanduspoliitika üldsuuniste ja tööhõivesuunistega.
            
         
               (10)
            
            
               Komitee ning majandus- ja sotsiaalpoliitika koordineerimises osalevad liidu organid, eelkõige tööhõivekomitee, majandus- ja rahanduskomitee ning majanduspoliitika komitee, peaksid tegema omavahel tihedat koostööd. Kui see on asjakohane ja kaasatud komiteede vahel kokku lepitud, võib komitee koostöö tööhõivekomitee, majandus- ja rahanduskomitee ning majanduspoliitika komiteega hõlmata ühiste koosolekute korraldamist, eelkõige seoses komiteede vastavate ülesannetega Euroopa poolaasta raames.
            
         
               (11)
            
            
               Oma aluslepinguga saadud volituste tõhusaks täitmiseks ja komitee tegevuse ajakavaga kohandumiseks vajaliku paindlikkuse võimaldamiseks, eelkõige Euroopa poolaasta tsükli raamistikus, tuleks komitee toimimisega seotud juhtimissätted läbi vaadata, et tagada tõhusus ja järjepidevus.
            
         
               (12)
            
            
               Otsus 2004/689/EÜ tuleks kehtetuks tunnistada,
            
         ON VASTU VÕTNUD KÄESOLEVA OTSUSE:
   Artikkel 1
   Moodustamine
   Moodustatakse nõuandev sotsiaalkaitsekomitee („komitee”), et edendada sotsiaalkaitsepoliitika valdkonnas liikmesriikidevahelist koostööd ja koostööd komisjoniga kooskõlas aluslepinguga ning võttes arvesse liidu institutsioonide ja organite volitusi.
   Artikkel 2
   Ülesanded
   1.   Komitee ülesanneteks on
   
               a)
            
            
               jälgida sotsiaalset olukorda ja sotsiaalkaitsepoliitika arengut liikmesriikides ja liidus;
            
         
               b)
            
            
               hõlbustada liikmesriikide omavahelist ning liikmesriikide ja komisjoni vahelist teabe-, kogemuste- ja heade tavade vahetust;
            
         
               c)
            
            
               ilma et see piiraks aluslepingu artikli 240 kohaldamist, koostada aruandeid, sõnastada arvamusi või teha oma pädevuse piires muud tööd kas nõukogu või komisjoni taotlusel või omal algatusel.
            
         2.   Lõike 1 kohaldamiseks püüab komitee teha eelkõige järgmist:
   
               a)
            
            
               kasutada avatud koordinatsiooni meetodit, kasutades sealhulgas ühiselt kokku lepitud seireseadmeid ja rakendades vastastikku kokku lepitud hindamiskorda, et viia ellu nõukogu poolt heaks kiidetud ühiseid eesmärke;
            
         
               b)
            
            
               edendada oma pädevuse piires kõiki Euroopa poolaasta aspekte ja anda nende kohta aru nõukogule;
            
         
               c)
            
            
               teha asjakohasel juhul koostööd muude asjaomaste organite ja komiteedega, kes tegelevad sotsiaal- ja majanduspoliitika küsimustega, näiteks tööhõivekomitee, majandus- ja rahanduskomitee, majanduspoliitika komitee ja kõrgetasemeline rahvatervise töörühm.
            
         3.   Komitee võtab igal aastal vastu tööprogrammi, võttes arvesse nõukogu ja komisjoni poliitilisi prioriteete. Tööprogramm edastatakse nõukogule.
   4.   Oma ülesannet täites teeb komitee koostööd tööturu osapooltega. Sellega seoses loob ta kontaktid nõukogu otsusega 2003/174/EÜ (6) sisse seatud majanduskasvu- ja tööhõivealasel kolmepoolsel sotsiaaltippkohtumisel esindatud tööturu osapooltega. Komitee loob asjakohased kontaktid sotsiaalsete valitsusväliste organisatsioonidega, võttes arvesse nende vastavaid ülesandeid ja kohustusi sotsiaalkaitse valdkonnas. Komitee tegevusest teavitatakse ka Euroopa Parlamenti.
   5.   Komitee võib kasutada väliseksperte, kui see on päevakorras olevate küsimuste lahendamiseks asjakohane.
   6.   Komitee loob kontaktid kandidaatriikide esindajatega.
   Artikkel 3
   Koosseis
   1.   Iga liikmesriik ja komisjon määrab komiteesse kaks liiget. Nad võivad määrata ka kaks asendusliiget.
   2.   Liikmesriigid ja komisjon annavad endast parima, et saavutada sooline tasakaal komitee koosseisus.
   Artikkel 4
   Toimimine
   1.   Komitee valib oma esimehe liikmesriikide määratud liikmete hulgast kaheaastaseks ametiajaks. Esimehe võib ühe korra tagasi valida täiendavaks kaheaastaseks ametiajaks. Oma töö tõhususe ja järjepidevuse tagamiseks võib komitee nõuetekohaselt põhjendatud juhtudel otsustada esimehe ametiaega kuni kaheksa kuu võrra pikendada. Esimehe ametiaeg võib kesta kokku neli aastat ja kaheksa kuud.
   2.   Esimeest abistavad neli aseesimeest, kellest kaks valib komitee oma liikmete hulgast kaheaastaseks ametiajaks, mida saab ühe korra pikendada. Kolmas aseesimees on nõukogus eesistujaks oleva liikmesriigi esindaja. Neljas aseesimees on järgmiseks eesistujaks oleva liikmesriigi esindaja.
   3.   Esimees delegeerib oma hääleõiguse oma asendusliikmele.
   4.   Komitee koosolekud kutsub kokku esimees kas omal algatusel või vähemalt poolte komiteeliikmete taotlusel.
   5.   Komitee kehtestab oma töökorra.
   6.   Kulud hüvitatakse vastavalt kehtivatele halduseeskirjadele.
   7.   Komisjon pakub komiteele piisavat analüütilist ja organisatsioonilist tuge. Komisjon määrab oma töötajate hulgast sekretäri. Sekretär ja teda abistavad töötajad lähtuvad komiteed tema ülesannete täitmisel abistades komitee juhistest. Koosolekute korraldamisel teeb sekretär koostööd nõukogu peasekretariaadiga.
   Artikkel 5
   Töörühmad
   1.   Komitee võib konkreetsete küsimuste käsitlemise usaldada asendusliikmetele või moodustada selleks töörühmi. Töörühma tööd juhib kas komitee aseesimees, komitee liige või asendusliige, komisjoni ametnik või komitee poolt määratud töörühma liige.
   2.   Komisjon pakub töörühmadele piisavat analüütilist ja organisatsioonilist tuge.
   3.   Töörühmad võivad kasutada ekspertide abi.
   4.   Komitee võib samuti moodustada koos teiste komiteede või organitega ühiseid töörühmi, mille moodustamine ja juhtimiseeskirjad määratakse kindlaks ühiselt.
   Artikkel 6
   Üleminekusätted
   Otsuse 2004/689/EÜ artikli 3 kohaselt valitud liikmete ametiaeg jätkub kuni ametiaja lõpuni, nagu on kindlaks määratud käesoleva otsuse artikliga 4. Ametiaja alguskuupäevaks loetakse kuupäeva, millal toimusid otsuse 2004/689/EÜ artikli 3 kohased valimised.
   Artikkel 7
   Kehtetuks tunnistamine
   Otsus 2004/689/EÜ tunnistatakse kehtetuks alates kuupäevast, mil toimub komitee esimene koosolek pärast käesoleva otsuse jõustumist. Kõnealune komitee koosolek toimub hiljemalt nelja kuu jooksul pärast käesoleva otsuse vastuvõtmise kuupäeva.
   Artikkel 8
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 11. mai 2015
      
         
            Nõukogu nimel
         
         
            eesistuja
         
         J. DŪKLAVS
      
   
   
      (1)  EÜT C 8, 12.1.2000, lk 7.
   
      (2)  Nõukogu 29. juuni 2000. aasta otsus 2000/436/EÜ, millega asutatakse sotsiaalkaitsekomitee (EÜT L 172, 12.7.2000, lk 26).
   
      (3)  Nõukogu 4. oktoobri 2004. aasta otsus 2004/689/EÜ, millega asutatakse sotsiaalkaitsekomitee ja tunnistatakse kehtetuks otsus 2000/436/EÜ (ELT L 314, 13.10.2004, lk 8).
   
      (4)  Nõukogu 7. juuli 1997. aasta määrus (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta (EÜT L 209, 2.8.1997, lk 1).
   
      (5)  Euroopa Parlamendi ja nõukogu 16. novembri 2011.aasta määrus (EL) nr 1176/2011 makromajandusliku tasakaalustamatuse ennetamise ja korrigeerimise kohta (ELT L 306, 23.11.2011, lk 25).
   
      (6)  Nõukogu 6. märtsi 2003. aasta otsus 2003/174/EÜ majanduskasvu- ja tööhõivealase kolmepoolse sotsiaaltippkohtumise kohta (ELT L 70, 14.3.2003, lk 31).